KOMUNIKAZZJONI TAL-KUMMISSJONI LILL-KUNSILL Valutazzjoni tal-azzjoni meħuda mill-Ungerija b’reazzjoni għar-Rakkomandazzjoni tal-Kunsill tat-13 ta’ Marzu 2012 bil-għan li tinġieb fi tmiemha s-sitwazzjoni ta’ defiċit eċċessiv tal-amministrazzoni pubblika /* COM/2012/0276 final */





KOMUNIKAZZJONI TAL-KUMMISSJONI LILL-KUNSILL Valutazzjoni tal-azzjoni meħuda mill-Ungerija b’reazzjoni għar-Rakkomandazzjoni tal-Kunsill tat-13 ta’ Marzu 2012 bil-għan li tinġieb fi tmiemha s-sitwazzjoni ta’ defiċit eċċessiv tal-amministrazzoni pubblika 1. Il-proċedura ta' defiċit eċċessiv u r-rakkomandazzjonijiet l-aktar riċenti Fil-5 ta’ Lulju 2004, bid-Deċiżjoni Nru 2004/918/KE[1], il-Kunsill stabbilixxa, skont l-Artikolu 104(6) tat-Trattat li jistabbilixxi l-Komunità Ewropea (TKE), li jeżisti defiċit eċċessiv fl-Ungerija u adottat rakkomandazzjoni skont l-Artikolu 104(7) TKE bil-għan li din is-sitwazzjoni ta' defiċit eċċessiv tinġieb fi tmienha sal-2008. Fit-18 ta’Jannar 2005, bid-Deċiżjoni Nru 2005/348/KE[2] f’konformità mal-Artikolu 104(8) TKE, il-Kunsill iddeċieda li l-Ungerija ma kinitx ħadet azzjoni effettiva b’reazzjoni għar-rakkomandazzjoni tiegħu u, fit-8 ta’Marzu 2005, ħareġ rakkomandazzjoni oħra skont l-Artikolu 104(7) TKE, li kkonfermat id-data ta’ skadenza tal-2008 għall-korrezzjoni tad-defiċit eċċessiv. Fit-8 ta' Novembru 2005, bid-Deċiżjoni Nru 2005/843/KE[3] f’konformità mal-Artikolu 104(8) TKE, il-Kunsill stabbilixxa li l-Ungerija kienet għat-tieni darba naqset milli tosserva r-rakkomandazzjonijiet skont l-Artikolu 104(7) TKE. Minħabba dan, fl-10 ta’Ottubru 2006, skont l-Artikolu 104(7) TKE il-Kunsill indirizza t-tielet rakkomandazzjoni lill-Ungerija li tipposponi l-iskadenza għall-korrezzjoni tad-defiċit eċċessiv għall-2009. Fis-7 ta’Lulju 2009, il-Kunsill, fir-rakkomandazzjoni tiegħu adottata f’konformità mal-Artikolu 104(7) TKE (minn issa ’l quddiem ir-Rakkomandazzjoni tal-Kunsill tas-7 ta’ Lulju 2009), ikkonkluda li l-awtoritajiet Ungeriżi jistgħu jitqiesu li ħadu azzjoni effettiva b’reazzjoni għar-rakkomandazzjonijiet tal-10 ta’Ottubru 2006 u, fl-isfond ta’ kriżi ekonomika severa, f’konformità mal-Artikolu 104(7) TKE ħareġ (ir-raba') rakkomandazzjonijiet riveduti, li jistabblixxu data ta’ skadenza ġdida tal-2011 għall-Ungerija biex tikkoreġi s-sitwazzjoni. Fis-27 ta’ Jannar 2010, il-Kummissjoni adottat Komunikazzjoni lill-Kunsill[4] bil-konklużjoni li l-Ungerija kienet ħadet azzjoni effettiva b’reazzjoni għar-Rakkomandazzjoni tal-Kunsill tas-7 ta’ Lulju 2009, iżda xorta ġibed l-attenzjoni għal riskji konsiderevoli. Fl-24 ta’ Jannar 2012, bid-Deċiżjoni Nru 2012/139/UE[5], f’konformità mal-Artikolu 126(8) tat-Trattat dwar il-Funzjonament tal-Unjoni Ewropea (TFUE) il-Kunsill stabbilixxa, li l-Ungerija ma kinitx ħadet azzjoni effettiva b’reazzjoni għar-Rakkomandazzjoni tal-Kunsill tas-7 ta’ Lulju 2009 fil-perjodu stipulat fiha. Filwaqt li ma kienx hemm ksur tal-valur ta’ referenza ta’ 3 % tal-PDG fl-2011, dan ma kienx ibbażat fuq korrezzjoni strutturali u sostenibbli, iżda kien imsejjes fuq dħul sostanzjali ta’ darba biss. Fl-istess ħin, kien hemm deterjorazzjoni strutturali fl-2010 u fl-2011 ta’ aktar minn 2 % tal-PDG, meta mqabbel ma’ titjib fiskali kumulattiv rakkomandat ta' 0,5º% tal-PDG. Barra minn hekk, għalkemm fl-2012 l-awtoritajiet kienu qed jimplimentaw miżuri strutturali, li kienu mistennija li jtaffu fil-biċċa l-kbira d-deterjorazzjoni ta’ qabel, kien imbassar li l-valur ta’ referenza ta’ 3 % tal-PDG għad-defiċit kien se jerġa’ jkun osservat fl-2012 bis-saħħa biss ta’ dħul ta’ darba ta’ qrib il-1 % tal-PDG waqt li fl-2013, il-valur ta’ referenza tat-Trattat kellu jerġa jinkiser wara li l-miżuri ta’ darba kollha jkunu tneħħew gradwalment. Wara dik id-Deċiżjoni tal-Kunsill, fit-13 ta’Marzu 2012, bid-Deċiżjoni ta’ Implimentazzjoni Nru 2012/156/UE[6], il-Kunsill iddeċieda, skont l-Artikolu 4 tar-Regolament (KE) Nru 1084/2006 tal-Kunsill tal-11 ta’ Lulju 2006 li jistabbilixxi Fond ta' Koeżjoni[7], li jissospendi parti mill-impenji mill-Fond tal-Koeżjoni għall-Ungerija b'seħħ mill-1 ta' Jannar 2013. Fl-istess jum, skont l-Artikolu 126(7) tat-TFUE u l-Artikolu 3 tar-Regolament (KE) Nru 1467/97[8] il-Kunsill ħareġ ukoll (il-ħames) rakkomandazzjonijiet ġodda lill-Ungerija, (minn issa ’l-quddiem ir-Rakkomandazzjoni tal-Kunsill tat-13 ta’ Marzu 2012), li jistabbilixxu data ta’ skadenza ġdida tal-2012 sabiex tinġieb fi tmiemha s-sitwazzjoni ta' defiċit eċċessiv. Barra minn hekk, il-Kunsill għamel ir-rakkomandazzjonijiet speċifiċi li ġejjin: · L-awtoritajiet Ungeriżi għandhom iġibu d-defiċit tal-amministrazzjoni pubblika għal inqas minn 3 % tal-valur ta' referenza tal-PDG b’mod sostenibbli u kredibbli skont il-pjan multiannwali deskritt fil-programm ta’ konverġenza aġġornat kif ġie approvat bl-opinjoni tal-Kunsill fit-12 ta’ Lulju 2011. B’mod speċifiku għal dan il-għan, l-awtoritajiet Ungeriżi għandhom: (a) Jiżguraw il-kisba tal-mira tad-defiċit tal-2012 ta' 2,5 % tal-PDG illi, fuq il-bażi tal-qafas makroekonomiku wara t-Tbassir Interim ta’ Frar 2012 tas-servizzi tal-Kummissjoni, tkun tirrikjedi sforz fiskali addizzjonali ta’ mill-anqas 0,5 % tal-PDG fuq il-1,9 % tal-PDG li huwa diġà previst. B’mod partikulari, dan għandu jsir billi l-miżuri għat-tnaqqis tad-defiċit inklużi fil-Pjan “Széll Kálmán” u fl-aġġornament tal-programm ta’ konverġenza jiġu speċifikati aktar u jiġu implimentati bis-sħiħ, kif ukoll billi jiġu adottati aktar miżuri ta’ konsolidazzjoni ta’ natura strutturali, skont il-bżonn. (b) Jallokaw il-gwadanji mhux previsti possibbli għat-titjib tal-bilanċ nominali, inkluż id-dħul possibbli ta’ darba biss li jiġi mit-trasferiment tal-benefiċjarji mill-pilastru tal-pensjonijiet privati lejn dak tal-pensjonijiet pubbliċi; (c) Jieħdu l-miżuri addizzjonali meħtieġa ta’ natura strutturali skont il-bżonn, sabiex jiżguraw li d-defiċit fl-2013, li huwa stmat li jaqbeż il-valur ta’ referenza tal-PDG ta’ 3 % b’0,6 % tal-PDG abbażi tal-qafas makroekonomiku wara t-Tbassir Interim ta’ Frar 2012 tas-servizzi tal-Kummissjoni, jibqa’ ferm inqas mil-limitu saħansitra wara t-tneħħija gradwali u rrakkomandata kollha mistennija tad-dħul ta’ darba biss ta’ qrib il-1 % tal-PDG. Dawn il-miżuri jistgħu jinkludu iktar speċifikazzjoni u implimentazzjoni tar-riformi strutturali ppjanati inklużi fil-Pjan “Széll Kálmán”; (d) Jinkorporaw dispożizzjonijiet ta’ riżerva suffiċjenti fil-liġijiet dwar il-baġit li ġejjin (minbarra r-riżerva ġenerali preskritta mill-Att dwar il-Finanzi Pubbliċi), sabiex jiżguraw li l-miri tal-baġit jintlaħqu anki f’każ li jseħħu avvenimenti mhux previsti. · Dak l-aġġustament tal-baġit għandu jikkontribwixxi sabiex il-proporzjon tad-dejn gross tal-amministrazzjoni pubblika jinġieb fit-triq tan-niżla. B’mod partikulari, għandu jkun żgurat progress suffiċjenti lejn il-konformità mal-valur ta’ referenza għat-tnaqqis tad-dejn għal perjodu ta’ tliet snin ta’ wara l-korrezzjoni tad-defiċit eċċessiv, skont l-Artikolu 2(1)(a) tar-Regolament (KE) Nru 1467/97. · Skont ir-Rakkomandazzjoni tal-Kunsill tat-12 ta’ Lulju 2011, l-awtoritajiet Ungeriżi għandhom iħaddmu r-regoli fiskali kostituzzjonali ewlenin billi jadottaw il-liġi kardinali dwar l-istabbiltà ekonomika. Ir-regoli numeriċi għandhom jiżguraw li l-proċess tal-baġit ikun fil-kuntest ta’ qafas tassew vinkolanti għal terminu ta’ żmien medju filwaqt li għandu jitwessa’ l-ambitu analitiku tal-Kunsill Fiskali . Il-Kunsill stabbilixxa t-13 ta’ Settembru 2012 bħala d-data ta’ skadenza għall-Gvern Ungeriż biex jieħu azzjoni effettiva u biex jispeċifika l-miżuri li se jkunu meħtieġa biex ikun hemm progress fl-iżgurar ta’ korrezzjoni fit-tul tad-defiċit eċċessiv. Fl-istess ħin, huwa jinsab impenjat fil-kuntest tal-laqgħa tiegħu fit-22 ta’Ġunju 2012 biex jivvaluta jekk l-Ungerija ħaditx diġà l-azzjoni korrettiva meħtieġa bil-għan li fl-2013 titneħħa s-sospensjoni parzjali tal-impenji tal-Fond ta’ Koeżjoni jekk il-kundizzjonijiet huma ssodisfati[9]. Sabiex tiffaċilita d-deċiżjoni tal-Kunsill, il-Kummissjoni impenjat ruħha li tippreżenta l-valutazzjoni tagħha lill-Kunsill mingħajr dewmien dwar jekk itteħditx azzjoni effettiva, wara l-adozzjoni mill-Gvern Ungeriż tal-miżuri korrettivi li jissodisfaw ir-Rakkomandazzjoni tal-Kunsill tat-13 ta’ Marzu 2012 skont l-Artikolu 126(7) tat-TFUE. Dawn l-impenji u l-azzjonijiet meħuda mill-awtoritajiet Ungeriżi jipprovdu l-isfond għal din il-Komunikazzjoni. Għalhekk ta’ min wieħed jinnota li l-Kunsill stieden lill-awtoritajiet Ungeriżi ukoll biex jagħmlu l-isforz strutturali meħtieġ biex jilħqu l-mira tagħhom tal-baġit ta’ defiċit għall-2013 ta’ 2,2 % tal-PDG b’mod li jiżguraw li l-għan fuq terminu medju ta’ żmien, ikun sostnut flimkien mal-korrezzjoni fit-tul tad-defiċit eċċessiv. 2. Il-valutazzjoni tal-azzjoni effettiva meħuda Skont ir-Regolament (KE) Nru 1467/97 u l-Kodiċi ta' Kondotta rivedut[10] Stat Membru għandu jitqies li jkun ħa azzjoni effettiva jekk ikun aġixxa b'konformità mar-rakkomandazzjoni tal-Artikolu 126(7). Il-Kodiċi ta’ Kondotta jgħid li l-valutazzjoni tal-azzjoni effettiva għandha b'mod partikolari tqis jekk l-Istat Membru konċernat kisibx il-miri baġitarji annwali irrakkomandati inizjalment mill-Kunsill u t-titjib sottostanti fil-bilanċ aġġustat ċiklikament nett wara t-tnaqqis ta’ miżuri ta’ darba u oħrajn temporanji. 2.1. Il-valutazzjoni tal-azzjoni meħuda rigward l-eżitu baġitarju tal-2012 u l-2013 L-ambjent makroekonomiku sottostanti ddgħajjef xi ftit meta mqabbel mat-Tbassir ta’ Frar 2012 tas-servizzi tal-Kummissjoni li jsostni r-Rakkomandazzjoni tal-Kunsill tat-13 ta' Marzu 2012, u li ppreveda li l-PDG reali se jiċkien b'0,1 % fl-2012 u jirkupra modestament għal 1,6 % fl-2013. Din id-dgħjufija hija marbuta prinċipalment mal-prestazzjoni agħar milli kienet mistennija fl-industrija tal-kostruzzjoni fl-ewwel kwart. Barra minn hekk, miżuri ġodda riċenti (ara d-dettalji hawn taħt) waslu għal aktar deterjorazzjoni fil-prospettiva ta’ tkabbir fuq perjodu ta’ żmien qasir u medju u, skont it-Tbassir tar-rebbiegħa 2012 tas-servizzi tal-Kummissjoni u abbażi tal-informazzjoni disponibbli sad-data tal-għeluq[11], il-PDG reali huwa mistenni li jonqos b’0,3 % fl-2012 u jiżdied biss b’1,0 % fl-2013. Il-programm ta’ konverġenza 2012 fih prospettiva ta' tkabbir pjuttost aktar ottimista (0,1 % fl-2012 u 1,6 % fl-2013) l-aktar minħabba (i) in-nefqa tal-konsum privat ogħla mmexxija minn suppożizzjonijiet aktar ottimisti rigward it-tkabbir fl-impjieg fis-settur privat u (ii) formazzjoni iktar dinamika ta’ kapital fiss gross. Il-baġit tal-amministrazzjoni pubblika tal-2011 laħaq bilanċ favorevoli ta’ 4,3 % tal-PDG, minħabba dħul ta’ darba biss ta’ 9,7 % tal-PDG li joriġina mill-eliminazzjoni de facto tal-fond obbligatorju preċedenti tal-pensjoni privata[12]. Madankollu, esklużi l-fatturi ta’ darba biss, il-baġit kien f’defiċit b'5¼ % tal-PDG. Għalkemm dan ir-riżultat huwa ġeneralment konformi mal-istima inkluża fid-Dokument ta' Ħidma tal-Persunal tal-Kummissjoni li jakkumpanja r-Rakkomandazzjoni tal-Kummissjoni għal Rakkomandazzjoni tal-Kunsill skont l-Artikolu 126(7) tat-TFUE ta’ Marzu 2012, huwa aħjar minn dak previst mill-Gvern f'rapport ta' progress tal-proċedura ta’ żbilanċ [defiċit] eċċessiv tagħhom ta’ Diċembru 2011 u mis-servizzi tal-Kummissjoni fil-bidu ta’ Jannar 2012[13] u jirrifletti prinċipalment il-bilanċ baġitarju aħjar milli mistenni fis-settur tal-amministrazzjoni lokali. 2.1.1. Il-korrezzjoni tad-defiċit fl-2012 abbażi tat-Tbassir tar-rebbiegħa 2012 tas-servizzi tal-Kummissjoni u tal-użu ta’ dħul mhux previst Fl-2012, skont it-tbassir tar-rebbiegħa 2012 tas-servizzi tal-Kummissjoni, id-defiċit tal-baġit hu mistenni li jilħaq 2,5 % tal-PDG, li huwa konformi mal-mira uffiċjali għad-defiċit u inqas minn 0,5 % tal-PDG mill-istima tad-defiċit inkluża fil-valutazzjoni ta’ Marzu 2012. Din il-prospettiva mtejba tirrifletti prinċipalment tliet elementi. 1. Hija tinkorpora l-effett ta’ bażi tar-riżultat aħjar milli mistenni tal-baġit 2011 (0,1% tal-PDG). 2. Il-Gvern ħabbar miżuri ġodda għall-iffrankar ta’ 0,3% tal-PDG fil-programm ta’ konverġenza 2012 li jaffettwaw l-iżviluppi baġitarji tal-2012. Dawn jinkludu miżuri biex jiżdied id-dħul b’aktar minn 0,1% tal-PDG, inkluża l-introduzzjoni ta’ taxxa ġdida fuq is-servizzi tat-telekomunikazzjoni u r-“reverse charge VAT” fis-settur tal-agrikoltura. Fuq in-naħa tan-nefqa, iffrankar ta’ 0,2% tal-PDG huwa magħmul mit-tnaqqis fl-approprjazzjonijiet tal-ministeri relatati u iktar tnaqqis fis-sussidji farmaċewtiċi. Fid-dawl tar-riskju tal-implimentazzjoni relatat man-miżuri fuq in-naħa tan-nefqa, il-kalkoli tas-servizzi tal-Kummissjoni fit-tbassir tar-rebbiegħa 2012 jinkorporaw iffrankar ta’ 0,2% tal-PDG (mit-total 0,3% tal-PDG). 3. Minbarra l-miżuri l-ġodda għall-iffrankar, il-prospettiva tad-defiċit hija affettwata minn żviluppi ta’ darba biss li għadhom kemm tfaċċaw. Dan id-dħul ġdid ta’ darba ta' 0,4% tal-PDG jinkludi (i) l-impatt ta’ mewġa ġdida ta’ irtirar tal-bqija tal-benefiċjarji finali mill-pilastru tal-pensjonijiet privati għal dak tal-pensjonijiet pubbliċi b’reazzjoni għal inċentivi min-naħa tal-amministrazzjoni pubblika bid-data ta’ skadenza ta’ tmiem Marzu 2012 (0,2 % tal-PDG)[14] u (ii) dħul ta’ darba biss ta' 0,2 % tal-PDG marbut mal-fatt li l-amministrazzjoni pubblika rċeviet xi fondi strutturali tal-UE biss f’Jannar 2012 filwaqt li l-Gvern kien diġà għamel il-pagamenti relatati lill-benefiċjarji finali f’Diċembru 2011, u dan ġie ikkomunikat lis-servizzi tal-Kummissjoni fil-kuntest tat-tbassir ta’ April 2012[15]. Dawn mistennija li jkunu parzjalment kontrobilanċati minn nefqa ta' darba biss ta' 0,15 % tal-PDG li hija marbuta mas-settur tat-trasport (din id-deċiżjoni ġiet ikkomunikata lis-servizzi tal-Kummissjoni f'April ukoll). Għalhekk, dħul nett ta’ darba huwa mistenni li jiżdied b'madwar 0,25 % tal-PDG għal madwar 0,9 % tal-PDG. Mingħajr dawn il-fatturi temporanji, id-defiċit tal-baġit jaqbeż it-3 % tal-valur ta’ referenza tal-PDG (notevolment għal 3,4 % tal-PDG). Għalkemm huwa previst li l-mira tad-defiċit tal-2012 se tintlaħaq, skont it-tbassir tar-rebbiegħa 2012 tas-servizzi tal-Kummissjoni, huwa meħtieġ l-utilizzazzjoni sħiħa tal-ammont tar-riżerva straordinarja (tnaqqis fin-nefqa kontinġenti)[16] ta’ qrib il-1½ % tal-PDG, li kienet ġiet ikkostitwita sabiex tikkumpensa għal żviluppi mhux previsti filwaqt li tkun tista’ tintlaħaq il-mira tad-defiċit[17]. B’kuntrast, il-programm ta’ konverġenza 2012 jikkalkula riżerva straordinarja li għadha disponibbli ta’ 0,4 % tal-PDG fl-2012. Din id-differenza hija dovuta minħabba t-telf fin-nefqa ta’ qrib ½ % tal-PDG mistenni mis-servizzi tal-Kummissjoni li huwa relatat mas-sussidji farmaċewtiċi, mas-settur tat-trasport u man-nuqqas ta' dettalji suffiċjenti dwar it-tnaqqis fl-approprjazzjonijiet baġitarji kif ukoll mad-dħul mit-taxxa pjuttost aktar baxx fid-dawl tat-tbassir tat-tkabbir ekonomiku aktar baxx. Skont ir-Rakkomandazzjoni tal-Kunsill tat-13 ta’ Marzu 2012, kwalunkwe dħul mhux previst, inkluż possibbilment id-dħul ta’ darba biss ġej mit-trasferiment tal-benefiċjarji mill-pilastru tal-pensjonijiet privati għal dak tal-pensjonijiet pubbliċi, għandu jiġi allokat għat-titjib fil-bilanċ nominali. Billi l-programm ta’ konverġenza 2012 ma kienx jinkorpora dan id-dħul, id-dħul ġie inkorporat fil-tbassir tar-rebbiegħa 2012 bir-riżultat li huwa previst il-mira tad-defiċit li tinlaħaq (iżda mhux li tinqabeż il-mira). 2.1.2. Il-korrezzjoni tad-defiċit fl-2013 ibbażata fuq it-tbassir tar-rebbiegħa 2012 tas-servizzi tal-Kummissjoni u fuq id-dispożizzjonijiet ta' riżerva Fit-tbassir tar-rebbiegħa 2012 tas-servizzi tal-Kummissjoni, id-defiċit tal-baġit hu pproġettat li jilħaq it-2,9 % tal-PDG fl-2013, li jfisser li d-defiċit tal-baġit hu mistenni li jkun taħt it-3 % tal-valur ta’ referenza tal-PDG kemm fl-2012 kif ukoll fl-2013, għalkemm fl-ewwel sena dan jiddependi fuq miżuri ta’ darba biss. It-tbassir tad-defiċit tal-2013 huwa inqas minn 0,7 % tal-PDG mid-defiċit inkorporat fl-istima ta’ Marzu 2012 ta’ 3,6 % tal-PDG iżda ogħla b’0,7 % tal-PDG mill-mira uffiċjali ta’ 2,2 % tal-PDG. It-titjib fil-prospettiva fiskali jirrifletti l-bosta miżuri addizzjonali ta’ ffrankar li tħabbru fil-programm ta’ konverġenza 2012. Skont l-estimi tal-amministrazzjoni pubblika, dawn il-miżuri jistgħu jnaqqsu d-defiċit tal-baġit tal-2013 b’madwar 1,7 % tal-PDG. Il-programm ta’ konverġenza 2012, ibbażat l-aktar fuq id-dejta ta’ qabel tal-2011 li kienet aktar favorevoli milli mistennija, jistma wkoll defiċit aktar baxx fis-settur tal-gvernijiet lokali b’0,2 % tal-PDG fl-2012 u b’0,3 % tal-PDG fl-2013. L-impatt tat-titjib tad-defiċit gross (ta’ madwar 1,7 % tal-PDG) tal-miżuri għall-iffrankar huwa kkalkulat skont id-dħul indikat fil-programm ta’ konveġenza 2012 bħala minimu (0,4 % tal-PDG) mill-imposta fuq it-tranżazzjonijiet finanzjarji. Dan l-approċċ hu sostnut bid-deċiżjoni tal-Gvern fid-9 ta 'Mejju, li huwa mmirat biex dan id-dħul minimu jinġabar. Fl-istess ħin, jinkludi ffrankar ta’ kważi 0,2 % tal-PDG mill-kontroll strett tan-nefqa fuq ix-xiri ta’oġġetti u ta’ servizzi fis-settur pubbliku, li kienet impliċita fil-programm ta’ konverġenza 2012 li saret pubblika fis-16 ta' Mejju 2012. Fuq in-naħa tad-dħul dawn kienu jinkludu (i) l-introduzzjoni tat-taxxa fuq it-tranżazzjonijiet finanzjarji (tal-inqas 0,4 % tal-PDG), (ii) ir-rati ogħla tat-taxxa fuq is-servizzi tal-assigurazzjoni u fuq l-enerġija u fis-settur tal-utilità pubblika (0,2 % tal-PDG), (iii) l-impatt sħiħ annwali tat-taxxa fis-settur tat-telekomunikazzjoni u r-“reverse charge” tal-VAT fis-settur tal-agrikoltura (0,2 % tal-PDG) kif ukoll (iv) l-introduzzjoni tal-pedaġġ elettroniku tat-triq b’seħħ minn Lulju 2013 (0,25 % tal-PDG). Fuq in-naħa tan-nefqa, il-miżuri jinkludu (i) it-tnaqqis tal-approprjazzjonijiet fil-kapitoli baġitarji u fl-impriżi tal-Istat, (ii) l-iffriżar nominali tan-nefqa fuq ix-xiri ta’oġġetti u ta’ servizzi fis-subsettur tal-amministrazzjoni ċentrali kif ukoll (iii) it-tnaqqis ta’ sussidji fis-settur tat-trasport pubbliku u tal-farmaċewtiċi, li kollha flimkien għandu jkollhom effett ta’ titjib fil-baġit gross ta’ aktar minn 0,6 % tal-PDG. Meta wieħed iqis in-nuqqas ta’ informazzjoni speċifika disponibbli fid-data tal-għeluq tat-tbassir tar-rebbiegħa 2012 tas-servizzi tal-Kummissjoni (is-26 ta’ April 2012) u r-riskji tal-implimentazzjoni marbuta prinċipalment ma’ xi tnaqqis fl-infiq, żewġ terzi biss minn dan l-effett ta’ titjib fil-baġit ta' 1,7 % tal-PDG (jiġifieri 1,1 % tal-PDG) jista’ jiġi inkorporat fil-previżjoni. Filwaqt li l-programm ta’ konverġenza 2012 jipprevedi li dik il-mira tad-defiċit ta’ 2,2 % tal-PDG se tintlaħaq filwaqt li tinżamm riżerva straordinarja ta’ 0,2 – 0,5 % tal-PDG (skont id-dħul miġbur mit-taxxa fuq it-transazzjonijiet finanzjarji), it-tbassir tar-rebbiegħa 2012 tas-servizzi tal-Kummissjoni jipproġetta defiċit ftit taħt il-valur ta' referenza ta’ 3 % tal-PDG mingħajr ma jkun fadal l-ebda riżerva straordinarja (u bil-preżunzjoni li ma jkun hemm ebda miżuri ta’ darba u temporanji għal dik is-sena). Dan it-tbassir ta’ defiċit ogħla jirrifletti prinċipalment ir-riskji ta’ implimentazzjoni assoċjati mal-miżuri għall-iffrankar li tħabbru aktar kmieni u riċentement (¼ % u ½ % tal-PDG, rispettivament) kif ukoll prospettiva makroekonomika li tmur għall-agħar (u li tirriżulta f'defiċit ogħla b’¼ % tal-PDG)[18]. Ir-rakkomandazzjoni titlob ukoll lill-Gvern biex jinkorpora dispożizzjonijiet suffiċjenti ta’ riżerva fil-liġijiet tal-baġit li jmiss. Għalkemm it-tbassir tar-rebbiegħa 2012 tas-servizzi tal-Kummissjoni ma jipprevedix li se titħalla riżerva fl-2013 li tikkumpensa għat-telf possibbli, huwa ħa f’kunsiderazzjoni ċertu riskju ta' implimentazzjoni. Barra minn hekk, l-awtoritajiet għad għandhom l-opportunità li jinkludu tali riżerva fil-liġijiet tal-baġit li jmiss. Dan, kif ukoll l-użu ta’ dħul ta’ darba għat-titjib fil-baġit strutturali, se jkunu mmonitorjati fir-rapport ta' progress semiannwali dwar il-Proċedura ta’ Żbilanċ Eċċessiv li mistenni li jingħata mill-Gvern fuq bażi kontinwa sat-tneħħija tal-Proċedura ta’ Żbilanċ Eċċessiv. 2.1.3. Informazzjoni ġdida wara d-data tal-għeluq tat-tbassir tar-rebbiegħa Wara d-data tal-għeluq tat-tbassir tar-rebbiegħa 2012 tas-servizzi tal-Kummissjoni, il-Gvern ipprovda iktar dettalji relatati mat-tnaqqis fl-approprjazzjonijiet tal-kapitoli baġitarji li jammontaw għal 0,15 % tal-PDG, li minnhom terz biss ġie kkunsidrat fit-tbassir tar-rebbiegħa 2012 tas-servizzi tal-Kummissjoni, minħabba nuqqas ta’ dettalji suffiċjenti. Informazzjoni ġdida ċċarat safejn il-baġits tad-diversi ministeri u l-approprjazzjonijiet huma affettwati u li l-iffrankar maħsub huwa bbażat fuq kanċellazzjoni ta' ħidmiet magħżula u fuq titjib fl-effiċjenza, li jistgħu jiżguraw is-sostenibbiltà tal-iffrankar. Fuq il-bażi ta’ din l-informazzjoni, is-servizzi tal-Kummissjoni issa jistgħu jinkludu l-effett kollu ta’ din il-miżura ta’ 0,15 % tal-PDG fil-projezzjoni aġġornata tagħhom. Barra minn hekk, bid-Deċiżjoni tal-Gvern Nru 1152/2012 tas-16 ta’ Mejju 2012 li temenda d-Deċiżjoni tal-Gvern Nru 1122/2012 (IV.25.), il-Gvern għamel disponibbli għall-pubbliku d-deċiżjoni tiegħu li jiffriża n-nefqa nominali tas-subsistema baġitarja tal-amministrazzjoni ċentrali kif ukoll li għas-subsettur tal-gvernijiet lokali jillimitaha għal nofs ir-rata tal-inflazzjoni fuq ix-xiri ta’ oġġetti u ta’ servizzi fl-2013 (dawn il-miżuri kienu biss implikazzjonijiet fil-programm ta’ konverġenza 2012). Il-Gvern ikkjarifika wkoll li dan l-iffrankar ta’ kważi 0,2 % tal-PDG għandu jkun implimentat fuq il-bażi tal-istess prinċipji applikati għat-tnaqqis fl-approprjazzjonijiet tal-kapitoli baġitarji. Din id-deċiżjoni ttejjeb il-valutazzjoni baġitarja aġġornata tas-servizzi tal-Kummissjoni b’biss 0,1 % tal-PDG għaliex hemm xi riskji ta’ implimentazzjoni, minħabba l-fatt ukoll li l-amministrazzjoni ċentrali għandha impatt limitat fuq l-ippjanar baġitarju tal-gvernijiet lokali. Fid-9 ta’ Mejju 2012 l-awtoritajiet adottaw ċerti parametri ewlenin ta’ pakkett fiskali (l-abbozzi ta’ liġijiet kienu ppreżentati lill-Parlament fil-11 ta’ Mejju), li kien fihom għadd ta’ elementi li jvarjaw mid-deskrizzjoni fil-programm ta’ konverġenza 2012. B’mod ġenerali, it-taxxi l-ġodda se jikkonċernaw il-kumpaniji u mhux lill-konsumaturi kif kien antiċipat qabel, li jista’ jwassal għal aktar deterjorament fil-klima ta’ investiment kif jidher mid-dikjarazzjonjiet tal-organizzazzjonijiet kummerċjali konċernati. Fir-rigward tal-bidliet numeriċi speċifiċi, il-Gvern iddeċieda favur limiti fuq il-pagamenti fix-xahar tat-taxxa fuq it-telekomunikazzjonijiet u żieda aktar baxxa milli ppjanata fuq is-soprataxxa fuq l-enerġija u l-kumpaniji tal-utilitajiet pubbliċi b’telf ta’ dħul ikkombinat qrib il-0,1 % tal-PDG. Dan hu ppjanat li jiġi kkumpensat minn dħul ogħla korrispondenti mit-taxxa fuq it-tranżazzjonijiet finanzjarji minħabba li t-tneħħija tal-limitu previst oriġinarjament ma tkunx kompletament kontrobilanċjata minn lista iqsar ta’ tranżazzjonijiet taxxabbli. Fuq il-bażi tal-informazzjoni disponibbli fiż-żmien tal-iffinalizzar ta’ din l-valutazzjoni, din l-informazzjoni ġdida ma kellhiex impatt fuq id-dħul ġenerali mistenni mill-pakkett fiskali. B’kunsiderazzjoni ta’ din l-informazzjoni kollha ġdida li waslet wara d-data tal-għeluq tat-tbassir tar-rebbiegħa 2012 tas-servizzi tal-Kummissjoni u notevolment tad-dettalji addizzjonali dwar in-nefqa li se jkollhom impatt ta’ tnaqqis fid-defiċit ta' 0,2 % tal-PDG, id-defiċit tal-2013 huwa pproġettat li jinżel għal 2,7 % tal-PDG, li jista’ jitqies bħala ferm taħt il-limitu ta' 3 % tal-PDG (ara t-Tabella 1 għall-evoluzzjoni tal-valutazzjoni tal-Kummissjoni fi stadji differenti). 2.1.4. L-isforz fiskali li jifforma l-bażi għall-korrezzjoni tad-defiċit fl-2012 u fl-2013 Fir-Rakkomandazzjoni tiegħu tat-13 ta 'Marzu 2012, il-Kunsill stieden lill-Gvern biex jiżgura l-kisba tal-mira tad-defiċit għall-2012 ta’ 2,5 % tal-PDG u ta’ defiċit ferm taħt il-limitu ta' 3 % tal-PDG fl-2013. Fuq il-bażi tal-qafas makroekonomiku li joħroġ mit-tbassir ta’ Frar 2012 tas-servizzi tal-Kummissjoni, dan kien mistenni li se jirrikjedi sforz fiskali addizzjonali ta’ mill-anqas ½ % tal-PDG fl-2012 (li jissupera l-1,9 % tal-PDG diġà previst) u sforzi ulterjuri fl-2013 (minħabba previżjoni ta’ defiċit ta’ 3,6 % tal-PDG għal dik is-sena). Skont it-tbassir tar-rebbiegħa 2012 tas-servizzi tal-Kummissjoni, wara d-deterjorament ta’ 1,4 % tal-PDG fl-2010 u ammont addizzjonali ta’ 0,7 % tal-PDG fl-2011, il-bilanċ strutturali hu mistenni li jitjieb b’2¼ % tal-PDG fl-2012, li jaqbeż b’¼ % tal-PDG it-titjib mistenni fil-valutazzjoni ta’ Marzu 2012. Filwaqt li huwa kemxejn taħt l-isforz fiskali addizzjonali rrakkomandat mill-Kunsill, dan huwa parzjalment spjegat minħabba reviżjoni (żgħira) ’l isfel fit-tkabbir potenzjali bejn it-tbassir ta’ Frar 2012 u t-tbassir tar-rebbiegħa 2012 tas-servizzi tal-Kummissjoni (b’impatt negattiv fuq il-bilanċ aġġustat ċiklikament tal-baġit fl-2012 ta’ 0,1 % tal-PDG). Barra minn hekk, id-dħul mit-taxxa (nett wara t-tnaqqis tal-impatt ta’ miżuri diskrezzjonarji) fl-2012 kien aktar baxx milli kien issuġġerit mill-iżviluppi tal-PDG u mill-elastiċitajiet tat-taxxa standard, li parti minnhom setgħu kkontribwixxew biex il-bidla fil-bilanċ strutturali kienet daqsxejn nieqsa mill-isforz fiskali meħtieġ. Billi jittieħdu f’kunsiderazzjoni dawn il-fatturi, l-isforz fiskali tal-2012 jista’ jitqies bħala ġeneralment konformi ma’ dak li kien meħtieġ skont ir-Rakkomandazzjoni tal-Kunsill tat-13 ta' Marzu 2012. Fl-2013, titjib żgħir addizzjonali fil-bilanċ strutturali tal-baġit (0,1 % tal-PDG) kien previst fit-tbassir tar-rebbiegħa 2012. Bl-informazzjoni l-ġdida pprovduta mill-Gvern wara d-data ta’ għeluq tat-tbassir, it-titjib addizzjonali għandu jiżdied għal aktar minn ¼ % tal-PDG. Tabella 1: L-evoluzzjoni tat-tbassir baġitarju || 2012 || 2013 Il-valutazzjoni tal-Kummissjoni ta’ Marzu 2012 || -3.0 || -3.6 L-iżviluppi makroekonomiċi sottostanti || -0.05 || -0.05 Miżuri ta' darba biss || 0.25 || 0.0 fuq in-naħa tad-dħul (trasferiment addizzjonali tal-membri mill-pilastru tal-pensjonijiet privati għal tal-pensjonijiet pubbliċi, kontabbiltà speċjali tal-fondi tal-UE) || 0.40 || 0.0 Fuq in-naħa tan-nefqa (nefqa relatata mad-dejn fis-settur tat-trasport) || -0.15 || 0.0 (Żviluppi fiskali oħrajn (eż. bidla fis-sistema tal-kumpens tal-pagi, aġġustament għall-bidlet fiskali) || 0.15 || -0.10 Valutazzjoni tal-Kummissjoni qabel ma ttieħdu miżuri ġodda || -2.65 || -3.75 Il-miżuri għall-iffrankar imsemmija fil-programm ta’ konverġenza 2012 || 0.20 || 1.10 Fuq in-naħa tad-dħul (eż. taxxa fuq it-tranżazzjonijiet finanzjarji, it-tariffa elettronika tat-triq, it-taxxa żejda fuq l-enerġija u fis-settur tat-telekomunikazzjonijiet) || 0.15 || 0.90 Fuq in-naħa tan-nefqa (eż. tnaqqis fin-nefqa fuq il-kapitoli tal-baġit, tnaqqis tas-sussidji farmaċewtiċi) || 0.05 || 0.20 L-effetti makroekonomiċi tat-tieni rawnd tal-miżuri għall-iffrankar || -0.05 || -0.25 It-tbassir tar-rebbiegħa 2012(ippubblikat fil-11 ta’ Mejju 2012) || -2.5 || -2.9 Aktar informazzjoni dwar il-miżuri għall-iffrankar fuq in-naħa tan-nefqa (wara d-data tal-għeluq tat-tbassir tar-rebbiegħa 2012) || 0.10 || 0.20 Valutazzjoni aġġornata tal-Kummissjoni || -2.5¹ || -2.7 ¹ Aktar informazzjoni dwar il-miżuri għall-iffrankar ħolqot riżerva straordinarja ta’ 0,1 % tal-PDG 2.1.5. Il-valutazzjoni ġlobali rigward il-korrezzjoni tad-defiċit u tad-dejn Globalment, u filwaqt li tittieħed f’kunsiderazzjoni wkoll l-informazzjoni li saret disponibbli wara d-data tal-għeluq tat-tbassir tar-rebbiegħa 2012 tas-servizzi tal-Kummissjoni, id-defiċit tal-baġit hu mistenni li jilħaq 2,5 % tal-PDG fl-2012 u jibqa' ferm taħt it-3 % tal-valur ta’ referenza tal-PDG fl-2013 kif rakkomandat mill-Kunsill f'Marzu din is-sena. It-titjib fiskali mbassar jirrifletti prinċipalment l-effett baġitarju ta’ miżuri ġodda ta' 0,3 % tal-PDG fl-2012 u ta’ 1,3 % tal-PDG fl-2013 imħabbar fil-kuntest tal-programm ta’ konverġenza 2012 u li ġie spjegat aktar minn hemm’ il quddiem, li jikkontribwixxi wkoll għat-titjib fil-bilanċ strutturali b'¼ % tal-PDG fl-2012 u b’½ % addizzjonali tal-PDG fl-2013 meta mqabbla mal-valutazzjoni ta’ Marzu 2012. Fatturi oħra, bħall-effett bażi tal-bilanċ baġitarju tal-2011 pjuttost aħjar milli kien mistenni u dħul ta' darba ogħla, ukoll jikkontribwixxu għat-titjib fil-prospettiva tad-defiċit nominali u jagħmlu l-kisba tal-mira tad-defiċit ta’ 2,5 % tal-PDG fl-2012 possibbli. Ta’ min wieħed jinnota li l-passi ta’ konsolidazzjoni iqajmu xi mistoqsijiet f'termini ta' kwalità, għaliex dawn jikkonċentraw l-aktar fuq in-naħa tad-dħul u jistgħu wkoll jostakolaw it-tkabbir ekonomiku fid-dawl tad-deterjorament fl-ambjent tan-negozju minħabba s-sostituzzjoni de facto tal-imposti settorjali temporanji li kellhom jitneħħew gradwalment permezz ta’ taxxi settorjali permanenti l-aktar fl-istess setturi. Kif imsemmi fil-kuntest tar-Rakkomandazzjoni tal-Kunsill, sabiex tinkiseb korrezzjoni dejjiema tad-defiċit eċċessiv, l-Ungerija tista’ tibbenefika minn miżuri fil-qasam tal-benefiċċju universali tat-tfal (possibbilment b’konnessjoni mal-allowances tat-taxxa tal-familja introdotti riċentement), taxxa fuq il-proprjetà ċentralizzata u bbażata fuq il-valur u minn titjib tan-natura progressiva tal-iskema tat-taxxa fissa fuq id-dħul[19]. Fl-2011, id-dejn tal-amministrazzjoni pubblika naqas xi ftit, għal 80,6 % tal-PDG, fid-dawl tal-bilanċ primarju favorevoli u sostanzjali ta’ 8¼ % tal-PDG li fil-biċċa l-kbira kien paċut bid-deprezzament tal-forint ta’ aktar minn 10 %. Id-dejn huwa mistenni li jonqos għal 78,5 % tal-PDG fl-2012 u kemxejn aktar fl-2013, ibbażat fuq il-prospettiva tad-defiċit inkorporat fit-tbassir tar-rebbiegħa 2012 u fuq il-preżunzjoni li mhu se jinbiegħu l-ebda assi pubbliċi[20]. Skont il-programm ta’ konverġenza aġġornat, id-dejn pubbliku qed jonqos kontinwament matul il-perjodu tal-programm għal 77 % tal-PDG fl-2013 u għal taħt it-73% tal-PDG fl-2015. Fir-rigward tal-konformità mal-valur ta’ referenza għat-tnaqqis fid-dejn, l-Ungerija se tkun f'perjodu tranżitorju fit-tliet snin wara l-korrezzjoni tad-defiċit eċċessiv tagħha (jiġifieri 2013-2015). L-aġġustament fiskali ppjanat għandu jiżgura progress suffiċjenti lejn il-konformità mal-valur ta’ referenza għat-tnaqqis tad-dejn. Fuq il-bażi tal-aġġustament fiskali ppjanat, il-valur ta’ referenza għat-tnaqqis tad-dejn se jintlaħaq fl-2015. Skont l-Artikolu 2(1a) tar-Regolament (KE) Nru 1467/97, għal Stat Membru li kien suġġett għal proċedura ta’ żbilanċ eċċessiv fit-8 ta' Novembru 2011 u għal perjodu ta’ tliet snin wara l-korrezzjoni tad-defiċit eċċessiv, ir-rekwiżit skont il-kriterju tad-dejn għandu jitqies bħala ssodisfatt jekk l-Istat Membru konċernat jagħmel progress suffiċjenti lejn il-konformità. 2.2. Il-valutazzjoni tal-azzjoni meħuda rigward il-governanza fiskali Fir-rigward tal-governanza fiskali, il-Kunsill talab lill-awtoritajiet Ungeriżi sabiex jadattaw il-liġi dwar l-istabbiltà ekonomika, b’mod partikolari bit-twaqqif ta’ qafas verament vinkolanti fuq terminu ta’ żmien medju u bit-twessigħ tar-responsabbiltajiet analitiċi tal-Kunsill Fiskali. Il-programm ta’ konverġenza 2012 ħabbar li, wara reviżjoni tal-qafas regolatorju l-ġdid fis-seħħ, il-Gvern se jissottometti lill-Parlament l-emenda neċessarja matul is-sessjoni tar-rebbiegħa. Sal-mument tal-finalizzazzjoni ta’ din il-valutazzjoni, ma ngħatat l-ebda informazzjoni dwar l-emendi ippjanati. Sabiex tkun żgurata t-traspożizzjoni sħiħa tad-Direttiva tal-Kunsill dwar ir-rekwiżiti minimi għall-oqfsa baġitarji nazzjonali, ġiet stabbilita skeda taż-żmien fil-qafas tal-bażi tad-dejta tal-Gvern għall-armonizzazzjoni tal-liġi Ungeriża mal-liġi tal-UE (ġestita mill-Ministeru tal-Amministrazzjoni Pubblika u tal-Ġustizzja); din l-iskeda tibda b’deċiżjoni dwar kwistjonijiet kunċettwali f’Ġunju 2012 u tipprevedi t-tlestija tal-proċess leġiżlattiv sal-ħarifa 2013. Fir-rigward tal-funzjonament tal-Kunsill Fiskali, lejn l-aħħar ta’ Marzu 2012, ġiet adottata liġi li tistipula li l-President ta’ dan il-korp se jirċievi salarju u jista’ jistabbilixxi segretarjat żgħir fl-Uffiċċju tal-Parlament (dawn l-aspetti kienu nieqsa qabel). Dan jikkostitwixxi pass żgħir fid-direzzjoni t-tajba, billi ċerta istituzzjonalizzazzjoni tal-Kunsill Fiskali tidher li tkun tikkorrispondi aktar mas-setgħa tal-veto qawwi tiegħu fuq il-baġit annwali, il-progress globali f’dan il-qasam jista’ jitqies bħala wieħed kajman, u l-iżviluppi dwar il-governanza fiskali jeħtieġ li jkunu mmonitorjati mill-qrib. 3. Konklużjonijiet Fuq il-bażi tal-informazzjoni attwali jidher li l-Ungerija ħadet azzjoni li tirrappreżenta progress xieraq lejn il-korrezzjoni tad-defiċit eċċessiv. B’mod partikolari, huwa mistenni li tintlaħaq il-mira tad-defiċit tal-2012 ta’ 2,5 % tal-PDG u d-defiċit tal-baġit tal-2013 huwa previst li jkun ferm inqas mil-limitu ta' 3 % tal-PDG fl-isfond tal-ambjent makroekonomiku sottostanti kemmxejn imdgħajjef. Id-defiċit tal-2012 hu mistenni li jintlaħaq bis-saħħa ta’ miżuri strutturali ta’ 0,3 % tal-PDG kif ukoll li jibni fuq effett ta' bażi kemxejn pożittiv ġej mill-2011 kif ukoll fuq xi żviluppi ta’ darba biss. Filwaqt li jitqies l-effett tar-reviżjonijiet fit-tkabbir potenzjali tal-PDG u li d-dħul mit-taxxa (nett wara t-tnaqqis tal-impatt ta' miżuri diskrezzjonarji) fl-2012 ma jilħaqx dak li seta’ kien mistenni fuq il-bażi tal-iżviluppi fil-PDG u l-elastiċitajiet standard tat-taxxa, l-isforz fiskali fl-2012 jista’ jitqies ġeneralment konformi mar-rekwiżit tar-Rakkomandazzjoni tal-Kunsill tat-13 ta' Marzu 2012. Fl-2013, fuq il-bażi tal-informazzjoni kollha disponibbli pubblikament ukoll wara d-data tal-għeluq tat-tbassir tar-rebbiegħa 2012, id-defiċit huwa previst mis-servizzi tal-Kummissjoni li jilħaq it-2,7 % tal-PDG bis-saħħa ta’ sensiela ta’ miżuri ta’ konsolidazzjoni u għalhekk li jibqa’ ferm taħt il-valur ta' referenza tat-Trattat ta’ 3 % tal-PDG saħansitra wara t-tneħħija gradwali kollha ta’ miżuri netti ta' darba biss ta' 0,9% tad-dħul tal-PDG. Fuq il-bażi ta’ dan it-tbassir tad-defiċit u tal-informazzjoni addizzjonali li waslet minn dak iż-żmien, id-dejn tal-amministrazzjoni pubblika huwa mistenni li jonqos minn 80,6 % tal-PDG fl-2011 għal taħt it-78,5 % tal-PDG fl-2012 u kemmxejn aktar fl-2013. Ix-xenarju tal-linja bażi inkorporat fit-tbassir tar-rebbiegħa 2012 huwa mdawwar minn riskji simmetriċi. Fuq naħa waħda, defiċit iktar baxx jista’ jintlaħaq permezz ta’ bilanc tal-gvernijiet lokali aktar favorevoli minn dak attwalment preżunt, jew bis-saħħa ta’ nefqa aktar baxxa fuq l-imgħax mis-settur pubbliku. Min-naħa l-oħra hemm riskji li jżidu d-defiċit, pereżempju nefqa ogħla milli kien mistenni u marbuta mat-telf tal-bank ċentrali Barra minn hekk, jista’ jagħti kas li t-taxxi l-ġodda li tħabbru riċentement jiskattaw deterjorament ulterjuri fil-klima tal-investiment b’mod mhux lineari, li tista’ tieħu daqqa mit-tnaqqis qawwi l-aktar riċenti tal-PDG fl-ewwel kwart li ma setax jiġi integrat fit-tbassir u li għalhekk jista’ jaffettwa d-defiċit b’mod negattiv. Fir-rigward tal-governanza fiskali, fil-programm ta’ konverġenza 2012 tħabbret l-intenzjoni tas-sottomissjoni ta’ emendi leġiżlattivi lill-Parlament. Madankollu, saż-żmien tal-finalizzazzjoni ta’ din il-valutazzjoni, ma kien hemm l-ebda informazzjoni disponibbli dwar il-kontenut u l-ambizzjoni tar-reviżjoni ppjanata. Minn Marzu 2012, il-President tal-Kunsill Fiskali sar eliġibbli għal remunerazzjoni kompettitiva u għall-istabbiliment ta’ segretarjat żgħir. Fl-isfond ta’ dan il-progress kajman, l-iżviluppi fil-governanza fiskali jeħtieġ li jkunu ssorveljati mill-qrib ukoll bħala segwitu tar-rakkomandazzjoni tal-2012 skont il-pajjiż dwar ir-riforma fil-governanza fiskali. Fuq il-bażi ta' din il-valutazzjoni, il-Kummissjoni tqis li bħalissa mhuma meħtieġa ebda passi oħra fil-proċedura ta' defiċit eċċessiv tal-Ungerija. Implimentazzjoni rigoruża u progress mgħaġġel fl-ispeċifikazzjonijiet tal-miżura kollha mħabbra huma meħtieġa sabiex id-defiċit tal-baġit jinżamm sikur taħt it-3 % tal-valur ta’ referenza tal-PDG. Id-disinn tal-miżuri ta' konsolidazzjoni jista’ jiġi mtejjeb iktar, f’konsultazzjoni mill-qrib u ex ante, mal-partijiet interessati u l-organizzazzjonijiet internazzjonali rilevanti. Il-qafas ta’ governanza fiskali għad irid jiġi aġġustat f'konformità mar-rakkomandazzjoni tal-Kunsill sabiex il-pajjiż jibbenefika mill-ħolqien ta’ sistema istituzzjonali li tiffunzjona tajjeb. F’dan l-isfond, kif ukoll fid-dawl tad-dejta riċenti dwar it-tkabbir għall-ewwel kwart li kienet agħar milli mistenni, il-Kummissjoni se tkompli tissorvelja mill-qrib l-iżviluppi baġitarji fl-Ungerija f’konformità mat-Trattat u mal-PST, partikolarment fid-dawl tal-istorja mtawla ta’ din il-Proċedura ta’ Żbilanċ [defiċit] eċċessiv. Ir-rapporti ta’ kull sentejn tal-PŻE mill-amministrazzjoni pubblika se jkunu wieħed mis-sorsi ta’ informazzjoni għal dan il-għan. Tabella 2: Tqabbil ta’ projezzjonijiet makroekonomiċi u baġitarji ewlenin || || 2011 || 2012 || 2013 || 2014 || 2015 PDG reali (bidla %) || COM || 1.7 || -0.3 || 1.0 || n.a. || n.a. PK || 1.7 || 0.1 || 1.6 || 2.5 || 2.5 Differenza fil-produzzjoni reali u potenzjali1 (% of potential GDP) || COM || -2.3 || -2.7 || -2.0 || n.a. || n.a. PK || -2.4 || -3.0 || -2.6 || -1.7 || -1.2 Bilanċ tal-amministrazzjoni pubblika² (% of GDP) || COM || 4.3 || -2.5 || -2.9 || n.a. || n.a. PK || 4.3 || -2.5 || -2.2 || -1.9 || -1.5 Bilanċ primarju (% tal-PDG) || COM || 8.3 || 1.5 || 1.2 || n.a. || n.a. PK || 8.3 || 1.6 || 2.0 || 2.2 || 2.2 Bilanċ aġġustat ċiklikament1,3 (% tal-PDG) || COM || 5.3 || -1.3 || -2.0 || n.a. || n.a. PK || 5.4 || -1.1 || -1.0 || -1.1 || -0.9 Bilanċ strutturali4 (% tal-PDG) || COM || -4.3 || -2.1 || -2.0 || n.a. || n.a. PK || n.a.-4.0 || -1.9 || -1.2 || -1.1 || -0.9 Dejn gross tal-amministrazzjoni pubblika (% tal-PDG) || COM || 80.6 || 78.5 || 78.0 || n.a. || n.a. PK || 80.6 || 78.4 || 77.0 || 73.7 || 72.7 Noti 1 Għall-programm ta’ konverġenza, id-differenzi fil-produzzjoni reali u potenzjali u l-bilanċi aġġustati ċiklikament skont il-programmi kif ikkalkulati mill-ġdid mis-servizzi tal-Kummissjoni abbażi tal-informazzjoni fil-programmi. 2 Fuq il-bażi tal-informazzjoni li waslet wara d-data tal-għeluq tat-tbassir tar-rebbiegħa 2012 tas-servizzi tal-Kummissjoni, it-tbassir tad-defiċit nominali 2013 jista’ jiġi rivedut ’l isfel għal 2,7 % tal-PDG. 3 Bilanċ aġġustat ċiklikament li jeskludi miżuri ta’ darba biss u oħrajn temporanji. 4 F’konformità mar-reviżjoni tat-tbassir tad-defiċit nominali 2013 bbażat fuq informazzjoni li waslet wara d-data tal-għeluq tat-tbassir tar-rebbiegħa tas-servizzi tal-Kummissjoni, il-bilanċ strutturali korrispondenti tjieb ukoll bi ¼ % tal-PDG fl-2013. Sors: It-Tbassir tar-rebbiegħa 2012 tas-servizzi tal-Kummissjoni (COM) ippubblikat fil-11 ta’ Mejju 2012 u l-Programm ta’ Konverġenza 2012 [1] ĠU L 389, 30.12.2004, p. 27. [2] ĠU L 110, 30.4.2005, p. 42. [3] ĠU L 314, 30.11.2005, p. 18. [4] COM(2010) 10 finali. [5] ĠU L 66, 6.3.2012, p. 6. [6] ĠU L 78, 17.3.2012, p. 19. [7] ĠU L 210, 31.7.2006, p. 79. [8] ĠU L 209, 2.8.1997, p. 6. [9] Il-premessa 12 tad-Deċiżjoni ta’ Implimentazzjoni tal-Kunsill 2012/156/UE dwar s-sospensjoni parzjali tal-impenji tal-Fond ta’ Koeżjoni fl-2013 taqra hekk: “B'konformità mal-Artikolu 4(2) tar-Regolament (KE) Nru 1084/2006, jekk sat-22 ta' Ġunju 2012, jew f'data aktar tard, il-Kunsill jistabbilixxi li l-Ungerija tkun ħadet l-azzjoni korrettiva meħtieġa, hu għandu jiddeċidi, mingħajr dewmien, li jneħħi s-sospensjoni fuq l-impenji konċernati.” [10] “Specifications on the implementation of the Stability and Growth Pact and Guidelines on the format and content of Stability and Convergence Programmes”, tal-24 ta’ Jannar 2012. Ara http://ec.europa.eu/economy_finance/economic_governance/sgp/pdf/coc/code_of_conduct_en.pdf [11] Fil-15 ta’ Mejju, l-Uffiċċju tal-Istatistika tal-Ungerija ppubblika stima flash għall-Q1 tal-2012. F’termini aġġustati staġjonalment u skont il-kalendarju, il-PDG reali naqas b’1,3 %, li ssorprenda wkoll lill-analisti, meta mqabbel mat-tnaqqis mistenni ta’ 0,5 % skont it-Tbassir tar-rebbiegħa 2012 ippubblikat fil-11 ta’ Mejju, jiġifieri ftit jiem qabel ma saret disponibbli din l-istima flash. [12] Fl-2011 il-Gvern għamilha possibbli biex il-membri tal-fondi tal-pensjonijiet privati preċedenti jittrasferixxu lura għall-pilastru tal-pensjonjiet pubbliċi u tawhom inċentiv biex dan jagħmluh. F’dan l-isfond, 97 % tal-membri ddeċidew li jittrasferixxu, li mbagħad irriżulta (i) fi dħul baġitajru ta’ darba biss fid-dawl tat-trasferiment tal-assi akkumulati tagħhom għall-amministrazzjoni pubblika u (ii) dħul ogħla b’mod permanenti tal-kontribuzzjonijiet tal-pensjonijiet għall-benefiċċju tal-pilastru tal-pensjonijiet pubbliċi. [13] Dokument ta’ Ħidma tal-Persunal tal-Kummissjoni li jakkumpanja r-Rakkomandazzjoni tal-Kummissjoni għal deċiżjoni tal-Kunsill skont l-Artikolu 126(8) tat-Trattat. Ara: http://ec.europa.eu/economy_finance/economic_governance/sgp/pdf/30_edps/other_documents/2012-03-06_hu_126-7_commission_swd_en.pdf [14] Għalkemm id-data tal-iskadenza kienet il-31 ta’Marzu 2012 għall-irtirar mill-pilastru tal-pensjonjiet privait għal dak tal-pensjonijiet pubbliċi u għalkemm kien magħruf li madwar kwart mill-bqija tal-membri kienu għażlu biex jaqilbu għall-pilastru pubbliku korrispondenti bi dħul mit-trasferiment ta’ darba ta’ 0,2 % tal-PDG, il-programm ta’ konverġenza 2012 ma kien jinkorpora l-ebda dħul minn din l-operazzjoni. [15] L-istess kriterji tal-kontabbiltà ta’ likwidità u f’termini tas-Sistema Ewropea tal-Kontijiet Nazzjonali u Reġjonali [ESA] li ġiet applikata mill-Gvern hija soġġetta għal verifika mill-Eurostat. [16] L-istess kriterji tal-kontabbiltà ta’ likwidità u f’termini tas-Sistema Ewropea tal-Kontijiet Nazzjonali u Reġjonali [ESA] li ġiet applikata mill-Gvern hija soġġetta għal verifika mill-Eurostat. [17] Il-baġit ippreżentat kien jinkorpora riżerva straordinarja ta’ 0,7 % tal-PDG, li kienet żdiedet b’0,4 % għal 1,1 % tal-PDG fil-baġit adottat. Miżuri għall-iffrankar ta’ qrib 0,4 % tal-PDG fl-2012 inkorporat fil-programm ta’ konverġenza 2012, skont il-kalkolu tal-gvern, jimmiraw lejn l-istabbiliment mill-ġdid ta’ ammont ta’ riżerva straordinarja billi r-riżerva straordinarja bbaġitjata ta’ 1,1 % tal-PDG isservi bħala kumpens għat-tnaqqis fiskali evidenti u għat-telf fin-nefqa. [18] Huwa xieraq li jiġi aċċennat li lanqas għadhom ma ġew speċifikati ċerti dettalji tal-miżuri fuq in-naħa tad-dħul, u dan joħloq inċertezza fir-rigward tal-valutazzjoni tal-impatt baġitarju tagħhom. [19] Premessa 13 fir-Rakkomandazzjoni tal-Kunsill tat-13 ta 'Marzu. [20] Parti sinifikanti ta’ dawn l-assi pubbliċi jirriżultaw mill-akkwist tal-assi fil-qafas tal-eliminazzjoni de facto tal-pilastru mandatorju preċedenti tal-pensjonijiet privati.